Napi összegzés
2025-05-13
Folytatódott a pozitív piaci hangulat, tovább emelkedtek a tőzsdeindexek, mivel a befektetők most a vámháború jelentős enyhülését árazzák.
Kedvező amerikai inflációs adatok érkeztek, áprilisban 0,2%-kal emelkedtek az árak a 0,3%-ra vonatkozó várakozásokkal szemben, míg az éves infláció is csökkenést mutatott, a múlt havi 2,4%-ot követően 2,3% lett.
Pozitív adat érkezett a német gazdaságból, a ZEW befektetői hangulatindex ugyanis 25,2 pontra emelkedett áprilisban a márciusi -14 pontos értéket követően.

CPI (USA)
2025-05-13 14:30 (Europe/Budapest)
A várható kamatpálya szempontjából kiemelt fontosságú lehet a mostani adat, az infláció enyhülése ugyanis tovább javítaná a piaci hangulatot. A várakozások alapján havi alapon 0,3%-kal növekedtek az árak, míg az éves adat 2,4% lehet. Az ettől alacsonyabb értékek valószínűleg komolyabb emelkedést váltanának ki az amerikai részvénypiacokon.

Napi összegzés
2025-05-14
Nem alakuktak ki jelentős elmozdulások, inkább oldalazás tapasztalható az elmúlt két nap emelkedését követően.
A vámháború enyhülése egyértelműen javította a vállalatok növekedési kilátásait, ami a részvények árazásába is egyre inkább beépül.
Csökkentek az olajárak, mivel az amerikai nyersolajkészletek növekedést mutattak és a piac túlkínálatot áraz. A folyamat kedvezhet az infláció további mérséklődésének.

Napi összegzés
2025-05-15
Megtorpant a piacok lendülete, viszont a hangulat továbbra is optimistának tekinthető.
Stagnálást mutatott áprilisban az amerikai ipari termelés, ami éves alapon 0,4 százalékos csökkenést jelent. A kiskereskedelmi forgalomban is lassulás látható, mivel 0,1 százalékkal nőtt a forgalom havi alapon, míg márciusban még 1,7 százalékos volt a bővülés üteme. A legfrisebb gazdasági adatok alapján kijelenthető, hogy már érzékelhetőek a vámháború negatív hatásai.

Napi összegzés
2025-05-16
Folytatódott az emelkedés a tőzsdéken, így az amerikai és európai piacok is pluszban zártak.
A Michigan index adatok alulmúlták a várakozásokat, ugyanis csökkenést mutattak, ami arra utal, hogy az amerikai fogyasztási kilátásoknál nem látható még érdemi javulás.
Leminősítette az Egyesült Államokat a Moody’s. A besorolás még így is a második legjobb (a másik két globális hitelminősítőhöz hasonlóan), viszont a leminősítés ténye felhívja a figyelmet az amerikai költségvetési problémákra, valamint az államadósság fenntarthatatlanságára.

Michigan adatok
2025-05-16 16:00
A Michigan fogyasztói felmérés májusi adatai megmutathatják, hogy a vámháború enyhülésével milyen mértékben javultak a fogyasztók várakozásai. Javuló értékek esetén pozitív reakció várható, míg a gyengébb adatok részvénypiaci esést is kiválthatnak.

Napi összegzés
2025-05-19
Jelentős volatilitás alakult ki a piacokon, amit a Moody’s Amerikával szembeni leminősítése váltott ki. Ezáltal komoly mínuszban nyitottak a tőzsdeindexek, a nap végére azonban sikerült pluszban zárni.
A világ legnagyobb kiskereskedője, a Walmart kijelentette, hogy a csökkentett vámok ellenére is áremelésekre készül, ami ronthatja a vámok hatásaival kapcsolatos optimizmust.
Az Nvidia vezérigazgatója, Jensen Huang számos új mesterséges intelligencia technológiát mutatott be – vállalati és fogyasztói alkalmazásokhoz egyaránt – a tajvani Computex AI eseményen tartott főelőadásában. A vállalat további innovatív fejlesztései jelentős pozitívumot jelentenek és elősegíthetik a részvény további növekedését.

Napi összegzés
2025-05-20
A korábbi emelkedést követően kisebb megtorpanás tapasztalható az amerikai tőzsdén, a DAX azonban már a 24000 pontot is áttörte.
A piaci hangulat ugyan sokat javult, viszont kockázatot jelenthet az infláció, aminek következtében a Fed akár hossabb ideig is kivárhat, így a kamatvágási várakozások is folyamatosan csökkennek.
Továbbra is jelen van a bizonytalanság a kereskedelmi tárgyalásokkal és a vámok hatásaival kapcsolatban, így a nemesfémek továbbra is jól teljesítenek.

Napi összegzés
2025-05-21
Folytatódott a negatív piaci hangulat, az amerikai tőzsdeindexek nagyobb mínuszba kerültek, míg az európaiak stagnáltak.
Komoly aggodalmat keltenek a befektetőkben Donald Trump költségvetési törvényjavaslatai, mivel ennek megszavazása esetén jelentősen növekedhetne az amerikai államadósság.
A legutóbbi amerikai államkötvény aukción meglepően gyenge kereslet mutatkozott, így a hozamok jelentős mértékben emelkedtek, ami tovább fokozza a negatív piaci hangulatot.

Napi összegzés
2025-05-22
Vegyes mozgások jellemezték a piacokat, az európai tőzsdék a kezdeti esést követően javítottak, de ìgy is inkább mínuszban zártak, míg Amerikában is csak kis mértékű volt az emelkedés.
A vártnál erősebb PMI adatok érkeztek az USA-ból. A feldolgozóipari PMI a 49,9 pontos várakozással szemben 52,3 lett, míg a szolgáltató szektor 51 helyett 52,3 pontot mutatott.
Ezzel szemben Európában gyengébben alakultak a PMI-k, mivel a feldolgozóipar ugyan meghaladta a várakozásokat, viszont a szolgáltatószektor csalódást okozott, az 50 alatti értékek pedig a romló kilátásokra utalhatnak.

BMI (EU)
2025-05-22 09:15 - 10:00
A legfrissebb májusi beszerzési menedzser index adatok fontos információkat adhatnak az eurózóna növekedési kilátásaival kapcsolatban. Érdemes lesz figyelni a vámháború hatásait a várakozásokra, a növekvő értékek pozitív piaci reakciókat válthatnak ki és az eurót is erősíthetnék.

BMI (USA)
2025-05-22 15:45
A legújabb májusi beszerzési menedzser index adatokra kiemelten figyel a piac, mivel nagy a bizonytalanság a vámháború gazdasági hatásaival kapcsolatban. A feldolgozóiparnál és a szolgáltatószektorban is enyhe csökkenés várható, az ettől magasabb értékek azonban további optimizmust válthatnának ki.

Napi összegzés
2025-05-23
Jelentős esés alakult ki a piacokon a nap során, később azonban visszadolgozták a tőzsdeindexek a csökkenés nagy részét.
Komoly aggodalmat váltott ki Donald Trump bejelentése, mivel jelentős vámok kivetését helyezte kilátásba az Európai Unió-ra a tárgyalások elakadására hivatkozva.

Napi összegzés
2025-05-26
Az amerikai piacok zárva tartottak, viszont Európában nagyobb emelkedés alakukt ki.
Sokat javult a piaci hangulat, miután Donald Trump egy hónappal elhalasztotta az 50%-os európai vámokat.
A vámháborús aggodalmak jelentősen csökkentek, mivel ugyan még nagy a bizonytalanság a vámok mértékével kapcsolatban, viszont továbbra is nagy az optimizmus a tárgyalások sikerességét illetően.

Napi összegzés
2025-05-27
Jó hangulatban telt a kereskedés, az amerikai és az európai piacok is jelentőses emelkedtek.
Továbbra is optimisták a befektetők a vámháborúval kapcsolatban, így a kisebb negatívumok ellenére is kitart a tőzsdeindexek lendülete.
Emellett komoly pozitívum, hogy nem romlottak olyan mértékben a gazdasági adatok, mint amire az elemzők számítottak, ezt erősíti a mai fogyasztói hangulat index, amely a 87 pont körüli várakozásokkal szemben 98 pontot mutatott.

Napi összegzés
2025-05-28
Megtorpant a piacok lendülete, kis mértékben estek a tőzsdeindexek.
A befektetők azonban továbbra is optimisták, így egyelőre nem alakult ki nagyobb korrekció.
A vámháborúval kapcsolatos hírek a következő időszakban még jelentős volatilitást is kiválthatnak, viszont a piac az amerikai gazdasági adatok változására is kiemelten fog figyelni.

Napi összegzés
2025-05-29
Nagyobb volatilitás alakult ki a piacokon, mivel a nap eleji nagy mértékű emelkedés ellenére mínuszban zártak az amerikai és európai tőzsdeindex is.
A kezdeti pozitív hangulatot az váltotta ki, hogy a nemzetközi kereskedelmi bíróság érvénytelenítette Donald Trump vámintézkedéseinek nagy részét arra hivatkozva, hogy az elnök túllépte a hatáskörét. A Trump kormány azonban fellebbezést nyújtott be, valamint egyéb módszerekkel is visszaállíthatja a vámokat, így a befektetői optimizmus is mérséklődött.
Pozitív piaci reakciót váltott ki az Nvidia gyorsjelentése, mivel a kereskedelmi akadályok és chip korlátozások ellenére is erős negyedévet produkált, valamint tovább növekvő keresletet prognosztizált a vállalat.

Napi összegzés
2025-05-30
Nem alakultak ki jelentős elmozdulások a piacokon, inkább stagnáltak a tőzsdeindexek.
Csökkent a vámokkal kapcsolatos optimizmus, mivel egy felsőbb szintű bíróság visszaállította a vámokat.
Az általános hangulat azonban továbbra is pozitív, ami elsősorban a javuló amerikai gazdasági adatoknak, valamint az erősen sikerült első negyedéves gyorsjelentési szezonnak köszönhető.

Napi összegzés
2025-06-02
Kis mértékben csökkentek a tőzsdeindex, viszont a nap eleji negatív hangulathoz képest sokat javítottak.
Gyenge gazdasági adat érkezett Amerikából, mivel az ISM feldolgozóipari PMI 48,5 pontot mutatott a 49,5 pontos várakozásokkal szemben. Az 50 pont alatti érték ráadásul zsugorodásra utal, ami erősítheti a recessziós félelmeket.
A csalódást keltő gazdasági adat következtében a dollár is sokat gyengült, amiből jelentősen profitálnak a nyersanyagok, így az arany és az ezüst árfolyama is nagy mértékben emelkedett.

Napi összegzés
2025-06-03
Folytatódott a pozitív hangulat, így tovább emelkedtek a tőzsdeindexek.
A Trump adminisztráció bevezette a magasabb, 50%-os acélvámokat, ami ugyanakkor nem rázta meg a piacot. Ebből is látszódik a vámháborúval kapcsolatos aggodalmak enyhülése, mivel még negatív hírek esetén is többnyire optimisták maradnak a befektetők, bízva a tárgyalásokban és a vámok későbbi mérséklődésében.
1,9%-ra csökkent az eurózóna inflációja az áprilisi 2,2%-ot követően, így már a 2%-os célszint alá került. A folyamatot segítették az alacsony energiaárak, viszont ebben a következő hónapok során akár növekedés is történhet, továbbá a bázishatás sem lesz magas, így lehetnek még inflációs kockázatok.

CPI (EU)
2025-06-03 11:00
Az eurózóna legfrissebb májusi inflációs adata kiemelt jelentőségű lehet az EKB várható kamatpályájával kapcsolatban, így egy alacsonyabb érték növelné az optimizmust.

Napi összegzés
2025-06-04
Vegyes hangulatban telt a kereskedés, míg az európai piacok szépen teljesítettek, addig az amerikai indexek kissé alulteljesítettek.
Kellemetlen meglepetést okozott az ADP foglalkoztatottsági adat, amely szerint az áprilisi 60 ezret követően mindössze 37 ezer új munkahely jött létre, míg a szakértők 114 ezres bővülésre számítottak. Ez alapján az amerikai munkaerőpiacon már tapasztalható némi gyengülés.
Az ISM szolgáltatóipari index is gyengülést mutatott, mivel 49,9 pontra csökkent az előző havi 51,6 pontot követően, a piaci konszenzus azonban 52 pontos értéket várt. Ezzel pedig az amerikai szolgáltatószektor több mint egy év után először mutatta zsugorodás jeleit, ami a befektetőknek akár komoly figyelmeztető jel lehet.

Napi összegzés
2025-06-05
Nem teljesítettek jól a tőzsdék, a nap végére pedig jelentősebb csökkenés alakult ki az amerikai piacon.
A negatív befektetői hangulat egyik fő oka az Elon Musk és Donald Trump közötti feszültség lehetett, aminek hatására komoly mértékben zuhant a Tesla árfolyama. Pozitívumnak tekinthető ugyanakkor Trump kijelentése, miszerint jól sikerült a kínai elnökkel történt telefonbeszélgetése.
Nem okozott meglepetést az EKB kamatdöntő ülése, mivel újabb 25 bázisponttal csökkentette a kamatszintet, a lazítási ciklus ugyanakkor a végéhez közelít, így a következő időszakban már nem várható további jelentős kamatvágás.

Napi összegzés
2025-06-06
Sokat javult a piaci hangulat, az amerikai és európai tőzsdeindexek is emelkedni tudtak.
A májusi NFP adat 139 ezres bővülést mutatott, ami meghaladta a 126 ezerre vonatkozó várakozásokat, ugyanakkor ez az érték megerősítheti az amerikai munkaerőpiac fokozatos gyengülését.

Napi összegzés
2025-06-09
Nem alakultak ki jelentős elmozdulások, csak kisebb emelkedés jellemezte a piacokat.
A következő napokban születhet megállapodás az USA és Kína között, így a piacok emiatt is kivárhatnak most.
Az Apple megtartotta éves fejlesztői konferenciáját, amely azonban némi csalódást okozott, mivel elmaradtak az új AI funkciókkal kapcsolatos bejelentések. Ez megerősíti az elemzők véleményét, miszerint a vállalat kissé le van maradva az AI versenyben.

Napi összegzés
2025-06-10
Kedvező volt a hangulat az amerikai piacokon, mivel pozitív hírek érkeztek az amerikai-kínai kereskedelmi tárgyalásokkal kapcsolatban, az európai tőzsdék azonban alulteljesítettek.
A magyar infláció kis mértékben meghaladta a várakozásokat, 4,3% helyett 4,4% lett. Fontos kiemelni, hogy az üzemanyagárak visszaestek, így inkább az élelmiszerárak és szolgáltatások, valamint a háztartási energia inflációja húzta fel az adatot.
Kiemelkedően teljesített a félvezetőszektor, ami elsősorban a chipkorlátozások visszavonásával kapcsolatos várakozásoknak köszönhető.

Napi összegzés
2025-06-11
Visszaestek a tőzsdeindexek, pedig a nap elején még erős teljesítményt mutattak.
Elkészült az amerikai-kínai kereskedelmi egyezmény, ami hamarosan aláírásra is kerülhet. A pozitív piaci reakció azonban többnyire elmaradt, mivel ennek jelentős részét már beárazták a befektetők.
A májusi amerikai inflációs adatok alacsonyabbak lettek a vártnál, viszont a múlt hónaphoz képest a maginfláció stagnált, míg a CPI 2,3%-ról 2,4%-ra emelkedett.
Sokat rontott a hangulaton a közel-keleti feszültségek felerősödése, mivel olyan jelentés érkezett, amely szerint Irán közel került atombomba kifejlesztéséhez, ezért megnőtt az esélye egy izraeli támadásnak.

CPI (USA)
2025-06-11 14:30
A májusi inflációs adatok pontosabb képet adhatnak a vámok hatásairól. Elemzői várakozások alapján 2,5%-ra emelkedhet az éves infláció, az ettől alacsonyabb értékek azonban pozitív piaci reakciót válthatnának ki.

Napi összegzés
2025-06-12
Felemás hangulatban telt a kereskedés, az amerikai piacok kis mértékben emelkedtek, míg az európai tőzsdéket inkább csökkenés jellemezte.
A befektetők most elsősorban a közel-keleti eseményekre figyelnek, így ezek mozgathatják az árfolyamokat. Az utóbbi napokban az olajárak és az arany is sokat emelkedett.
Az utóbbi időben jelentősen gyengült a dollár, mivel növekedtek a kamatvágási várakozások.

Napi összegzés
2025-06-13
Komoly esés alakult ki a piacokon, az amerikai és európai tőzsdeindexek is jelentősen csökkentek.
Elrontotta a piaci hangulatot, hogy Izrael megtámadta Iránt, így az olajárak is kiugrottak.
A piac most a további eszkalációra vagy esetleges enyhülésre figyel. Amennyiben azonban tartósan magasan maradnak az olajárak, nagy mértékben emelkedhetne az infláció, ami felerősíthetné a stagflációs félelmeket.
A Michigan index adatok nagy mértékben növekedtek, ami a fogyasztói hangulat javulására utal.
